פרד דבורגרייב

פרדריק "פרד" אדואר רובר דבורגרייב (בצרפתית: Frédérik ("Fred") Edouard Robert Deburghgraeve נולד ב-1 ביוני 1973) הוא שחיין עבר בלגי. האלוף האולימפי הראשון של בלגיה בשחייה, שיאן עולם ואלוף עולם שהתמחה בסגנון החזה. פרד דבורגרייב נולד בפולקאפלה, מערב ולאנדרן, בלגיה. הוא גדל ברוזלרה, שם החל להתאמן בגיל 8 בקבוצת השחייה המקומית. אביו אימן אותו במשך 8 שנים. לאחר מכן שחה תחת הדרכתו של המאמן ההולנדי רונלד גאסטרה, בתנאים מאוד לא אידיאליים עבור שחיין על. מאמנו גר כ-100 ק"מ ממנו ולכן הוא נפגש איתו פעם בשבוע ויתר האימונים הועברו דרך הטלפון, כשהאב מעבירם בפועל. דבורגרייב היה השחיין הבוגר היחידי בקבוצה ובמרבית האימונים אף התאמן לבדו, מה שמעצים את הישגיו. דבורגרייב השתתף לראשונה באליפות אירופה לנוער בשחייה בשנת 1990 וזכה בשתי מדליות ארד במשחים ל-100 מטר ול-200 מטר חזה. באליפות אירופה בשחייה שנערכה באתונה, יוון בשנת 1991 סיים דבורגרייב במקום השמיני ב-100 מטר חזה בתוצאה של 1:03.34 דקות, ראשון היה נורברט רוז'ה מהונגריה שקבע תוצאה של 1:01.49 דקות. באולימפיאדת ברצלונה (1992) השתתף דבורגרייב בשלושה משחים. במשחה ל-100 מטר חזה הוא סיים במקום ה-34 בתוצאה של 1:05.10 דקות. במשחה ל-200 מטר חזה הוא סיים במקום ה-19 בתוצאה של 2:16.93 דקות ובמשחה שליחים 4x100 מטר מעורב הוא וחבריו סיימו במקום ה-16 בתוצאה של 3:47.64 דקות, הזמן שקבע ב-100 מטר חזה ב"זינוק שליחים" היה 1:02.89 דקות. באליפות אירופה בשחייה שנערכה בשפילד, אנגליה בשנת 1993 סיים דבורגרייב במקום הרביעי במשחה ל-100 מטר חזה בתוצאה של 1:02.54 דקות, ראשון סיים קארוי גיוטלר מהונגריה שקבע תוצאה של 1:01.04 דקות, בשלב המוקדמות גיוטלר קבע שיא עולם חדש בתוצאה של 1:00.95 דקות והיה לשחיין הראשון בהיסטוריה שיורד מתחת ל-61 שניות. במשחה ל-200 מטר חזה הוא סיים במקום השמיני בתוצאה של 2:16.72 דקות, ראשון סיים ניק גילינגהם מבריטניה (2:12.49 דקות). באליפות העולם בשחייה שנערכה ברומא, איטליה 1994, זכה דבורגרייב במדליית ארד במשחה ל-100 מטר חזה בתוצאה של 1:01.79 דקות, המנצחים במשחה היו השחיינים מהונגריה, רוז'ה (1:01.24 דקות), ושיאן העולם גיוטלר (1:01.44 דקות). באליפות אירופה בשחייה שנערכה בווינה, אוסטריה בשנת 1995 זכה דבורגרייב בשתי מדליות, זהב וארד. הוא זכה במדליית זהב במשחה ל-100 מטר חזה בתוצאה של 1:01.12 דקות, לפני שיאן העולם גויטלר (1:01.38 דקות) ואנדריי קורנייב מרוסיה (1:01.78 דקות). במשחה ל-200 מטר חזה הוא זכה במדליית ארד בתוצאה של 2:14.01 דקות, אחרי המנצחים קורנייב (2:12.62 דקות) וגיוטלר (2:12.95 דקות). בנוסף, הוא סיים במקום החמישי יחד עם חבריו במשחה ל-4x100 מטר מעורב בתוצאה של 3:44.14 דקות, ראשונה סיימה הרביעייה מרוסיה (3:38.11 דקות). באולימפיאדת אטלנטה (1996) זכה דבורגרייב במדליית זהב במשחה ל-100 מטר חזה בתוצאה של 1:00.65 דקות, לפני ג'רמי לין מארצות הברית (1:00.77 דקות) ומארק ורנקה מגרמניה (1:01.33 דקות). בשלב המוקדמות קבע דבורגרייב שיא עולם חדש בתוצאה של 1:00.60 דקות. גם התוצאה שקבע בגמר הייתה טובה יותר משיא העולם שלפני תחילת התחרות. במשחה ל-200 מטר חזה, בשלב המוקדמות הוא קבע תוצאה של 2:16.10 דקות בלבד, שהציבה אותו במקום ה-15 ולא הצליח להתברג לשלב הגמר, לכן נימחק מגמר ב' ודורג לבסוף במקום ה-17. באליפות העולם בשחייה שנערכה בפרת' 1998 זכה דבורגרייב במדליית זהב במשחה ל-100 מטר חזה בתוצאה של 1:01.34 דקות, לפני זנג קוואליאנג מסין (1:01.76 דקות) וקרוט גרוט מארצות הברית (1:01.93 דקות). באליפות ארצות הברית הפתוחה לבריכות קצרות שנערכה בסוף שנת 1998 קבע דבורגרייב שיא עולם חדש בתוצאה של 58.79 שניות. דבורגרייב פרש משחייה תחרותית לאחר שלא הצליח להעפיל לאולימפיאדת סידני (2000). מאז הוא עובד למחייתו במכירת נעליים ופעיל במועצה המקומית של לנגמארק-פולקאפלה. דבורגרייב שיפר את השיא העולמי במשחה ל-100 מטר חזה 3 פעמים. דבורגרייב זכה בתואר ספורטאי השנה בבלגיה בשנים 1995, 1996 ו-1998. בשנת 2008 זכה דבורגרייב להכלל בהיכל התהילה הבינלאומי של השחייה. התפתחות שיא העולם במשחה ל-100 מטר חזה פרד דבורגרייב, באתר olympedia.org פרד דבורגרייב, באתר Swimrankings פרד דבורגרייב(הקישור אינו פעיל), באתר Sports123 (באנגלית) Honorees/Awards - Fred Deburghgraeve (BEL) - 2008 Honor Swimmer, באתר International Swimming Hall of Fame